ΚΑΝΟΝΙΣΜΌΣ (ΕΕ) αριθ. 765/2010 ΤΗΣ ΕΠΙΤΡΟΠΉΣ της 25ης Αυγούστου 2010 για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών chlorothalonil clothianidin, difenoconazole, fenhexamid, flubendiamide, νικοτίνη, spirotetramat, thiacloprid και thiamethoxam μέσα ή πάνω σε ορισμένα προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α), Εκτιμώντας τα ακόλουθα: (1) Για τις ουσίες chlorothalonil, fenhexamid και thiacloprid έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για τις ουσίες clothianidin, difenoconazole, flubendiamide, spirotetramat και thiamethoxam, έχουν καθοριστεί ΑΟΚ στο μέρος A του παραρτήματος III του κανονισμού (ΕΚ) αριθ. 396/2005. Για τη νικοτίνη δεν έχει καθοριστεί μέχρι σήμερα συγκεκριμένο ΑΟΚ ούτε έχει περιληφθεί η εν λόγω ουσία στο παράρτημα IV του κανονισμού (ΕΚ) αριθ. 396/2005. (2) Στο πλαίσιο μιας διαδικασίας, σύμφωνα με την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (2), για την έγκριση της χρήσης φυτοπροστατευτικού προϊόντος που περιέχει τη δραστική ουσία difenoconazole σε γουλιά (είδος κράμβης) και γογγύλια, υποβλήθηκε αίτηση, δυνάμει του άρθρου 6 παράγραφος 1 του κανονισμού (ΕΚ) αριθ. 396/2005, για την τροποποίηση των υφιστάμενων ΑΟΚ. (3) Όσον αφορά την ουσία chlorothalonil, υποβλήθηκε αίτηση για χρήση στο κριθάρι. Στο πλαίσιο αυτής της αίτησης είναι αναγκαίο να καθοριστούν ΑΟΚ για το κρέας, τον λιπώδη ιστό, το συκώτι, τα νεφρά και το γάλα από βοοειδή και αιγοπρόβατα, αφού ως ζωοτροφές χρησιμοποιούνται δημητριακά και, κατά συνέπεια, ενδέχεται να φτάσουν κατάλοιπα στην τροφή αυτών των ζώων. Όσον αφορά την ουσία fenhexamid, υποβλήθηκε αίτηση για χρήση στα μαρούλια. Όσον αφορά την ουσία flubendiamide, υποβλήθηκε αίτηση για χρήση στις μελιτζάνες, στις κολοκύθες και στα φασόλια με λοβό. Όσον αφορά την ουσία spirotetramat, υποβλήθηκε αίτηση για χρήση στα κρεμμύδια. Όσον αφορά την ουσία thiacloprid, υποβλήθηκε αίτηση για χρήση στις φράουλες, ενώ υπάρχει επίσης και ΑΟΚ του Codex γα τον συνδυασμό αυτόν. Όσον αφορά την ουσία thiamethoxam, υποβλήθηκε αίτηση για χρήση στα καρότα. Επειδή η χρήση της ουσίας thiamethoxam παράγει κατάλοιπα της ουσίας clothianidin, είναι επίσης αναγκαίο να τροποποιηθεί το ΑΟΚ για την ουσία clothianidin στα καρότα. (4) Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή. (5) Όσον αφορά τη νικοτίνη στους άγριους μύκητες, η Επιτροπή έλαβε πληροφορίες από κράτη μέλη και επιχειρήσεις που αποδεικνύουν την ύπαρξη νικοτίνης στους άγριους μύκητες, η οποία οδηγεί σε υψηλότερα επίπεδα καταλοίπων από το προκαθορισμένο ΑΟΚ ύψους 0,01 mg/kg που προβλέπεται στον εν λόγω κανονισμό. (6) Η Ευρωπαϊκή Αρχή για την Ασφάλεια των Τροφίμων, η οποία καλείται εφεξής «η Αρχή», αξιολόγησε τις αιτήσεις και τις εκθέσεις αξιολόγησης, εξετάζοντας ιδίως τους κινδύνους για τον καταναλωτή και, κατά περίπτωση, για τα ζώα, και εξέδωσε αιτιολογημένες γνώμες σχετικά με τα προτεινόμενα ΑΟΚ (3). Στην περίπτωση της νικοτίνης, η Επιτροπή ζήτησε από την Αρχή να εκδώσει γνώμη για τους κινδύνους που συνεπάγεται για τη δημόσια υγεία η ύπαρξη καταλοίπων νικοτίνης στα μανιτάρια. Λόγω του επείγοντος χαρακτήρα του θέματος η Αρχή, αντί για αιτιολογημένη γνώμη, εξέδωσε «δήλωση», στην οποία επισήμανε ότι εξακολουθούν να υπάρχουν αρκετά αβέβαια σημεία ως προς το θέμα αυτό (4). Διαβίβασε τις εν λόγω γνώμες και τη δήλωση στην Επιτροπή και στα κράτη μέλη και τις δημοσιοποίησε. (7) Η Αρχή, στις αιτιολογημένες γνώμες της, κατέληξε στο συμπέρασμα ότι πληρούνταν όλες οι απαιτήσεις σχετικά με τα δεδομένα και ότι οι τροποποιήσεις ΑΟΚ που ζητούνταν από τους αιτούντες ήταν αποδεκτές όσον αφορά την ασφάλεια του καταναλωτή με βάση την εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Έλαβε υπόψη της τα πιο πρόσφατα στοιχεία για τις τοξικολογικές ιδιότητες των ουσιών. Ούτε η ισόβια έκθεση στις εν λόγω ουσίες μέσω της κατανάλωσης όλων των ειδών τροφίμων που μπορεί να περιέχουν τις εν λόγω ουσίες ούτε η βραχυχρόνια έκθεση σε ακραία κατανάλωση των οικείων καλλιεργειών έδειξαν ότι υπάρχει κίνδυνος υπέρβασης της αποδεκτής ημερήσιας λήψης (ADI) ή της οξείας δόσης αναφοράς (ARfD). (8) Όσον αφορά τη νικοτίνη στους άγριους μύκητες, η Αρχή επισημαίνει ότι η δήλωσή της επηρεάζεται από ορισμένες αβεβαιότητες και περιορισμούς. Επιπλέον της εν λόγω δήλωσης, συγκεντρώθηκαν στοιχεία παρακολούθησης το 2009, προκειμένου να διερευνηθεί η παρουσία αυτής της ουσίας στα άγρια μανιτάρια. Τα εν λόγω στοιχεία παρασχέθηκαν από κράτη μέλη, από υπευθύνους επιχειρήσεων τροφίμων και από την κινεζική κυβέρνηση και έδειξαν ότι η νικοτίνη είναι παρούσα στα άγρια μανιτάρια σε επίπεδα που ποικίλλουν ανάλογα με την πηγή και την ποικιλία, αλλά υπερβαίνουν, σχεδόν σε όλα τα δείγματα, το προκαθορισμένο ΑΟΚ των 0,01 mg/kg. Τα ευρήματα αυτά μαρτυρούν την αναπόφευκτη παρουσία νικοτίνης στους άγριους μύκητες, και ιδίως στα βασιλομανίταρα (Boletus edulis). Συνεπώς, ενδείκνυται να καθοριστούν προσωρινά ΑΟΚ για τη νικοτίνη στους άγριους μύκητες, με βάση τα διαθέσιμα στοιχεία παρακολούθησης και τη γνώμη της Αρχής. Αυτά τα προσωρινά ΑΟΚ θα πρέπει να επανεξεταστούν εντός δύο ετών, προκειμένου να αξιολογηθούν τα νέα στοιχεία και οι πληροφορίες που θα προκύψουν, συμπεριλαμβανομένου κάθε επιστημονικού στοιχείου για τη φυσική παρουσία ή τον σχηματισμό νικοτίνης στους άγριους μύκητες. (9) Με βάση τις αιτιολογημένες γνώμες και τη δήλωση της Αρχής και λαμβανομένων υπόψη των παραγόντων που αφορούν το υπό εξέταση θέμα, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 στοιχείο α) του κανονισμού (ΕΚ) αριθ. 396/2005. (10) Συνεπώς, ο κανονισμός (ΕΚ) αριθ. 396/2005 θα πρέπει να τροποποιηθεί ανάλογα. (11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Αυγούστου 2010.

Χημική βιομηχανία


ΚΑΝΟΝΙΣΜΌΣ (ΕΕ) αριθ. 178/2010 ΤΗΣ ΕΠΙΤΡΟΠΉΣ της 2ας Μαρτίου 2010 για την τροποποίηση του κανονισμού (ΕΚ) αριθ. 401/2006 όσον αφορά τις αραχίδες (φιστίκια), άλλους ελαιούχους σπόρους, τους καρπούς με κέλυφος, τους πυρήνες βερίκοκων, τη γλυκόριζα και το φυτικό έλαιο (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επίσημων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 11 παράγραφος 4, Εκτιμώντας τα ακόλουθα: (1) Ο κανονισμός (ΕΚ) αριθ. 1881/2006 της Επιτροπής, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (2), προβλέπει τα μέγιστα όρια για ορισμένες μυκοτοξίνες σε ορισμένα τρόφιμα. (2) Η δειγματοληψία διαδραματίζει πολύ σημαντικό ρόλο στην ακρίβεια του προσδιορισμού της περιεκτικότητας μυκοτοξινών, που εμφανίζονται με ιδιαίτερα ανομοιογενή τρόπο στις παρτίδες. Συνεπώς είναι αναγκαίο να καθοριστούν γενικά κριτήρια με τα οποία πρέπει να συμμορφώνονται οι μέθοδοι δειγματοληψίας. (3) Ο κανονισμός (ΕΚ) αριθ. 401/2006 της Επιτροπής, της 23ης Φεβρουαρίου 2006, για τον καθορισμό μεθόδων δειγματοληψίας και ανάλυσης για τον έλεγχο των επιπέδων μυκοτοξινών στα τρόφιμα (3) καθιερώνει τα κριτήρια για τη δειγματοληψία για τον έλεγχο των επιπέδων μυκοτοξινών. (4) Είναι απαραίτητο να τροποποιηθούν ορισμένες διατάξεις για τη δειγματοληψία για τον έλεγχο των επιπέδων αφλατοξινών σε ορισμένα τρόφιμα ούτως ώστε να ληφθούν υπόψη οι εξελίξεις του Codex Alimentarius, καθώς και τα προσφάτως καθιερωμένα ανώτατα επίπεδα μυκοτοξινών για νέες κατηγορίες τροφίμων. (5) Ο Codex Alimentarius καθιέρωσε ένα νέο σχέδιο δειγματοληψίας για τις αραχίδες (φιστίκια), τα αμύγδαλα, τα φουντούκια και τα φιστίκια Αιγίνης που προορίζονται για περαιτέρω μεταποίηση και ένα νέο σχέδιο δειγματοληψίας για τα αμύγδαλα, τα φουντούκια και τα φιστίκια Αιγίνης που διατίθενται «έτοιμα προς κατανάλωση» (4). (6) Για να διευκολυνθεί η επιβολή των μέγιστων επιπέδων αφλατοξινών, είναι σκόπιμο οι διατάξεις περί δειγματοληψίας που προβλέπονται από τον Codex Alimentarius για τις αραχίδες, τα αμύγδαλα, τα φουντούκια και τα φιστίκια Αιγίνης που προορίζονται για περαιτέρω μεταποίηση να εφαρμόζονται και για άλλους καρπούς με κέλυφος που προορίζονται για περαιτέρω μεταποίηση, οι δε διατάξεις περί δειγματοληψίας που προβλέπονται από τον Codex Alimentarius για τα αμύγδαλα, τα φουντούκια και τα φιστίκια Αιγίνης που διατίθενται «έτοιμα προς κατανάλωση» να εφαρμόζονται και για άλλους καρπούς με κέλυφος και για τις αραχίδες (φιστίκια) που διατίθενται «έτοιμα προς κατανάλωση». Η διαδικασία δειγματοληψίας για τους καρπούς με κέλυφος πρέπει επίσης να εφαρμοστεί και για τους πυρήνες βερίκοκων. Το μέρος Δ του παραρτήματος I του κανονισμού (ΕΚ) αριθ. 401/2006 πρέπει επομένως να τροποποιηθεί αναλόγως, ούτως ώστε να προβλέπει μόνο τη διαδικασία δειγματοληψίας για τα ξηρά σύκα η οποία πρέπει να παραμείνει αμετάβλητη, ενώ η νέα διαδικασία δειγματοληψίας για τις αραχίδες (φιστίκια), τους άλλους ελαιούχους σπόρους, τους πυρήνες βερίκοκων και τους καρπούς με κέλυφος πρέπει να προβλέπεται σε χωριστό μέρος του παραρτήματος. (7) Έχουν καθιερωθεί μέγιστα επίπεδα για τις αφλατοξίνες στους ελαιούχους σπόρους εκτός από τις αραχίδες (φιστίκια) (5) και για την ωχρατοξίνη Α στα καρυκεύματα, τη γλυκόριζα και το εκχύλισμα γλυκόριζας (6). Είναι σκόπιμο να προβλέπονται ειδικές διατάξεις περί δειγματοληψίας γι’ αυτές τις νέες κατηγορίες τροφίμων και να γίνεται αναφορά στις υπάρχουσες διατάξεις, όταν συντρέχει περίπτωση. (8) Η δειγματοληψία των φυτικών ελαίων για τον έλεγχο των μυκοτοξινών έχει ιδιαίτερα χαρακτηριστικά και, επομένως, είναι σκόπιμο να διέπεται από ειδικούς κανόνες περί δειγματοληψίας. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 401/2006 τροποποιείται ως εξής: 1) Το μέρος Δ αντικαθίσταται από το κείμενο του παραρτήματος Ι του παρόντος κανονισμού. 2) Στο μέρος Ε, το πρώτο εδάφιο αντικαθίσταται από το ακόλουθο κείμενο: «Αυτή η μέθοδος δειγματοληψίας εφαρμόζεται κατά τον επίσημο έλεγχο των μέγιστων επιπέδων που έχουν καθιερωθεί για την ωχρατοξίνη A, την αφλατοξίνη B1 και τις συνολικές αφλατοξίνες στα μπαχαρικά.». 3) Το μέρος Ζ αντικαθίσταται από το κείμενο του παραρτήματος ΙΙ του παρόντος κανονισμού. 4) Προστίθεται ένα μέρος ΙΑ, που παρατίθεται στο παράρτημα ΙΙΙ του παρόντος κανονισμού. Άρθρο 2 Ο παρών κανονισμός αρχίζει να ισχύει τη δέκατη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την ημερομηνία έναρξης της ισχύος του. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Μαρτίου 2010.


ΚΑΝΟΝΙΣΜΌΣ (ΕΕ) αριθ. 258/2012 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 14ης Μαρτίου 2012 για την εφαρμογή του άρθρου 10 του πρωτοκόλλου των Ηνωμένων Εθνών σχετικά με την καταπολέμηση της παράνομης κατασκευής και διακίνησης πυροβόλων όπλων, των εξαρτημάτων τους, των μερών τους και των πυρομαχικών, το οποίο επισυνάπτεται στη σύμβαση των Ηνωμένων Εθνών για την καταπολέμηση του διεθνούς οργανωμένου εγκλήματος («πρωτόκολλο των ΗΕ για τα πυροβόλα όπλα»), και για τη θέσπιση άδειας εξαγωγής, μέτρων εισαγωγής και διαμετακόμισης για πυροβόλα όπλα, μέρη και εξαρτήματά τους και πυρομαχικά ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία (1), Εκτιμώντας τα ακόλουθα: (1) Σύμφωνα με την απόφαση 2001/748/ΕΚ του Συμβουλίου, της 16ης Οκτωβρίου 2001, για την εξ ονόματος της Ευρωπαϊκής Κοινότητας υπογραφή του πρωτοκόλλου που επισυνάπτεται στη σύμβαση των Ηνωμένων Εθνών για την καταπολέμηση του διεθνούς οργανωμένου εγκλήματος, σχετικά με την καταπολέμηση της παράνομης κατασκευής και διακίνησης πυροβόλων όπλων, των εξαρτημάτων τους, των μερών τους και των πυρομαχικών (2), η Επιτροπή υπέγραψε, στις 16 Ιανουαρίου 2002, εξ ονόματος της Κοινότητας, το εν λόγω πρωτόκολλο (εφεξής αναφερόμενο ως «πρωτόκολλο των ΗΕ για τα πυροβόλα όπλα»). (2) Το πρωτόκολλο των ΗΕ για τα πυροβόλα όπλα, στόχος του οποίου είναι η προώθηση, η διευκόλυνση και η ενίσχυση της συνεργασίας μεταξύ των συμβαλλόμενων μερών προκειμένου να προληφθεί, να καταπολεμηθεί και να εξαλειφθεί η παράνομη κατασκευή και διακίνηση πυροβόλων όπλων, των μερών τους και των εξαρτημάτων τους και πυρομαχικών, τέθηκε σε ισχύ στις 3 Ιουλίου 2005. (3) Προκειμένου να διευκολυνθεί η ιχνηλασία των πυροβόλων όπλων και να καταπολεμηθεί αποτελεσματικά η παράνομη διακίνησή τους, καθώς και των μερών και βασικών εξαρτημάτων τους και των πυρομαχικών, επιβάλλεται να βελτιωθεί η ανταλλαγή πληροφοριών ανάμεσα στα κράτη μέλη, ιδίως με την καλύτερη χρήση των υφιστάμενων διαύλων επικοινωνίας. (4) Η επεξεργασία δεδομένων προσωπικού χαρακτήρα πρέπει να διενεργείται σύμφωνα με τους κανόνες που θεσπίζονται στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (3), και στον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (4). (5) Στην ανακοίνωσή της της 18ης Ιουλίου 2005 σχετικά με τα μέτρα που εξασφαλίζουν μεγαλύτερη ασφάλεια όσον αφορά τα εκρηκτικά, τους πυροκροτητές, τον εξοπλισμό κατασκευής βομβών και τα πυροβόλα όπλα (5), η Επιτροπή ανακοίνωσε την πρόθεσή της να εφαρμόσει το άρθρο 10 του πρωτοκόλλου των ΗΕ για τα πυροβόλα όπλα στο πλαίσιο των μέτρων που πρέπει να ληφθούν για να επιτρέψουν στην Ένωση να συνάψει το εν λόγω πρωτόκολλο. (6) Το πρωτόκολλο των ΗΕ για τα πυροβόλα όπλα απαιτεί από τα μέρη να θεσπίσουν ή να βελτιώσουν τις διοικητικές διαδικασίες ή τα συστήματα ώστε να ασκείται αποτελεσματικός έλεγχος στην κατασκευή, τη σήμανση, την εισαγωγή και την εξαγωγή πυροβόλων όπλων. (7) Για να εξασφαλισθεί η συμμόρφωση με το πρωτόκολλο, απαιτείται επίσης να χαρακτηρίζεται ποινικό αδίκημα η παράνομη κατασκευή και διακίνηση πυροβόλων όπλων, των μερών και βασικών εξαρτημάτων τους και των πυρομαχικών και να λαμβάνονται τα αναγκαία μέτρα που θα επιτρέπουν την κατάσχεση των ούτως κατασκευασθέντων ή διακινούμενων αντικειμένων. (8) Ο παρών κανονισμός δεν εφαρμόζεται στα πυροβόλα όπλα, τα μέρη και τα βασικά τους εξαρτήματα ή τα πυρομαχικά που προορίζονται ειδικά για στρατιωτικούς σκοπούς. Τα μέτρα για την τήρηση των διατάξεων του άρθρου 10 του πρωτοκόλλου των ΗΕ για τα πυροβόλα όπλα θα πρέπει να προσαρμοστούν ώστε να προβλέπονται απλουστευμένες διαδικασίες για τη μη στρατιωτική χρήση πυροβόλων όπλων. Κατά συνέπεια, θα πρέπει να διευκολυνθεί η αδειοδότηση πολλαπλών αποστολών, τα μέτρα διαμετακόμισης και οι προσωρινές εξαγωγές για έννομους σκοπούς. (9) Ο παρών κανονισμός δεν θίγει την εφαρμογή του άρθρου 346 της Συνθήκης για τη λειτουργία της Ευρωπαϊκής Ένωσης, το οποίο αναφέρεται στα ζωτικά συμφέροντα της ασφάλειας των κρατών μελών, ούτε έχει επιπτώσεις στην οδηγία 2009/43/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για την απλούστευση των όρων και προϋποθέσεων για τις μεταφορές προϊόντων συνδεόμενων με τον τομέα της άμυνας εντός της Κοινότητας (6), ή στην οδηγία 91/477/ΕΟΚ του Συμβουλίου, της 18ης Ιουνίου 1991, σχετικά με τον έλεγχο της απόκτησης και της κατοχής όπλων (7). Εξάλλου, το πρωτόκολλο των ΗΕ για τα πυροβόλα όπλα και, κατά συνέπεια, ο παρών κανονισμός δεν εφαρμόζονται σε διακρατικές συναλλαγές ή σε κρατικές μεταφορές στις περιπτώσεις κατά τις οποίες η εφαρμογή του πρωτοκόλλου θα έθιγε το δικαίωμα του συμβαλλόμενου μέρους να λάβει, με γνώμονα την εθνική ασφάλεια, μέτρα σύμφωνα με τον Χάρτη των Ηνωμένων Εθνών. (10) Η οδηγία 91/477/ΕΟΚ πραγματεύεται τις μεταφορές πυροβόλων όπλων για μη στρατιωτική χρήση εντός του εδάφους της Ένωσης, ενώ ο παρών κανονισμός αφορά κυρίως τα μέτρα που αφορούν την εξαγωγή πυροβόλων όπλων από το τελωνειακό έδαφος της Ένωσης προς τρίτες χώρες ή μέσω τρίτων χωρών. (11) Τα πυροβόλα όπλα, τα μέρη και τα βασικά εξαρτήματά τους και πυρομαχικά, όταν εισάγονται από τρίτες χώρες, υπόκεινται στο δίκαιο της Ένωσης και, ειδικότερα, στις διατάξεις της οδηγίας 91/477/ΕΟΚ. (12) Θα πρέπει να διασφαλίζεται η συνοχή των υφιστάμενων διατάξεων όσον αφορά την τήρηση αρχείων στο δίκαιο της Ένωσης. (13) Προκειμένου να εξασφαλισθεί η ορθή εφαρμογή του παρόντος κανονισμού, τα κράτη μέλη θα πρέπει να λαμβάνουν μέτρα για τη χορήγηση στις αρμόδιες αρχές των ενδεδειγμένων εξουσιών. (14) Προκειμένου να διατηρηθεί ο κατάλογος των πυροβόλων όπλων, των μερών, των βασικών εξαρτημάτων και των πυρομαχικών τους για τα οποία απαιτείται άδεια βάσει του παρόντος κανονισμού, η εξουσία έγκρισης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης ανατίθεται στην Επιτροπή σε σχέση με την ευθυγράμμιση του παραρτήματος I του παρόντος κανονισμού με το παράρτημα I του κανονισμού (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (8), και το παράρτημα I της οδηγίας 91/477/ΕΟΚ. Έχει ιδιαίτερη σημασία να διεξάγει η Επιτροπή τις απαιτούμενες διαβουλεύσεις κατά τη διάρκεια του προπαρασκευαστικού έργου της, συμπεριλαμβανομένων διαβουλεύσεων σε επίπεδο εμπειρογνωμόνων. Η Επιτροπή, όταν ετοιμάζει και συντάσσει κατ’ εξουσιοδότηση πράξεις, θα πρέπει να εξασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο. (15) Η Ένωση έχει θεσπίσει σειρά τελωνειακών διατάξεων που περιέχονται στον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, για τη θέσπιση του κοινοτικού τελωνειακού κώδικα (9), και τις διατάξεις εφαρμογής του, όπως ορίζονται στον κανονισμό (ΕΟΚ) αριθ. 2454/93 της Επιτροπής (10). Θα πρέπει επίσης να εξετασθεί ο κανονισμός (ΕΚ) αριθ. 450/2008 του Ευρωπαϊκού Κοινοβουλίου και του Συμβουλίου, της 23ης Απριλίου 2008, για τη θέσπιση του κοινοτικού τελωνειακού κώδικα (εκσυγχρονισμένος τελωνειακός κώδικας) (11), οι διατάξεις του οποίου είναι εφαρμοστέες σε διαφορετικές ημερομηνίες, που αναφέρονται στο άρθρο 188. Καμία διάταξη του παρόντος κανονισμού δεν περιορίζει τις αρμοδιότητες που παρέχονται ή απορρέουν από τον ισχύοντα κοινοτικό τελωνειακό κώδικα και τις διατάξεις εφαρμογής του. (16) Τα κράτη μέλη θα πρέπει να θεσπίσουν κανόνες σχετικά με τις κυρώσεις που θα ισχύουν για τις παραβάσεις του παρόντος κανονισμού και θα εξασφαλίζουν την εφαρμογή τους. Οι εν λόγω κυρώσεις θα πρέπει να είναι αποτελεσματικές, αναλογικές και αποτρεπτικές. (17) Ο παρών κανονισμός ισχύει με την επιφύλαξη του συστήματος περί κοινοτικού ελέγχου των εξαγωγών, της μεταφοράς, της μεσιτείας και της διαμετακόμισης ειδών διπλής χρήσης το οποίο θεσπίζεται από την Ένωση με τον κανονισμό (ΕΚ) αριθ. 428/2009 του Συμβουλίου (12). (18) Ο παρών κανονισμός συνάδει με τις λοιπές σχετικές διατάξεις περί πυροβόλων όπλων, των μερών τους, βασικών εξαρτημάτων και πυρομαχικών για στρατιωτικούς σκοπούς, στρατηγικών ασφάλειας, του παράνομου εμπορίου μικρών και ελαφρών όπλων και των εξαγωγών στρατιωτικής τεχνολογίας, συμπεριλαμβανομένης της κοινής θέσης 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (13). (19) Η Επιτροπή και τα κράτη μέλη ενημερώνονται αμοιβαία για τα μέτρα που λαμβάνουν δυνάμει του παρόντος κανονισμού, καθώς και για άλλες συναφείς πληροφορίες που διαθέτουν σχετικά με τον παρόντα κανονισμό. (20) Ο παρών κανονισμός δεν εμποδίζει τα κράτη μέλη να εφαρμόσουν τους συνταγματικούς τους κανόνες σχετικά με την πρόσβαση του κοινού στα επίσημα έγγραφα, λαμβάνοντας υπόψη τον κανονισμό (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (14), ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ I ΣΤΟΧΟΣ, ΟΡΙΣΜΟΙ ΚΑΙ ΠΕΔΙΟ ΕΦΑΡΜΟΓΗΣ Άρθρο 1 Ο παρών κανονισμός θεσπίζει τους κανόνες που διέπουν τη χορήγηση άδειας εξαγωγής, καθώς και την εισαγωγή και τα μέτρα διαμετακόμισης πυροβόλων όπλων, των μερών και βασικών εξαρτημάτων τους και των πυρομαχικών, με σκοπό την εφαρμογή του άρθρου 10 του πρωτοκόλλου των Ηνωμένων Εθνών σχετικά με την καταπολέμηση της παράνομης κατασκευής και διακίνησης πυροβόλων όπλων, των εξαρτημάτων τους, των μερών τους και των πυρομαχικών, το οποίο επισυνάπτεται στη σύμβαση των Ηνωμένων Εθνών για την καταπολέμηση του διεθνούς οργανωμένου εγκλήματος (το «πρωτόκολλο των ΗΕ για τα πυροβόλα όπλα»). Άρθρο 2 Για τους σκοπούς που παρόντος κανονισμού: 1) Ως «πυροβόλο όπλο» νοείται κάθε φορητό όπλο με κάννη το οποίο εξακοντίζει, είναι σχεδιασμένο να εξακοντίζει ή μπορεί να μετατραπεί ώστε να εξακοντίζει σφαίρα, βολίδα ή βλήμα μέσω της ενέργειας εκρηκτικής ύλης, όπως αναφέρεται στο παράρτημα I. Ένα αντικείμενο θεωρείται ικανό να μετατραπεί ώστε να εξακοντίζει σφαίρα, βολίδα ή βλήμα μέσω της ενέργειας εκρηκτικής ύλης εάν: - έχει τη μορφή πυροβόλου όπλου, και - λόγω της κατασκευής του ή του υλικού από το οποίο είναι κατασκευασμένο, μπορεί να υποστεί τη μετατροπή αυτή· 2) Ως «μέρη» νοούνται τα στοιχεία ή ανταλλακτικά όπως αναφέρονται στο παράρτημα I που είναι ειδικά σχεδιασμένα για πυροβόλα όπλα και είναι ουσιώδη για τη λειτουργία τους, μεταξύ των οποίων η κάννη, ο σκελετός ή το δοχείο, ο ολκός ή ο κύλινδρος, η περόνη ή το κλείστρο, καθώς και οποιαδήποτε διάταξη είναι σχεδιασμένη ή προσαρμοσμένη ώστε να μειώνει τον θόρυβο που προκαλείται από τον πυροβολισμό με πυροβόλο όπλο· 3) Ως «βασικά εξαρτήματα» νοούνται ο μηχανισμός κλείστρου, η θαλάμη και η κάννη των πυροβόλων όπλων, τα οποία, ως μεμονωμένα αντικείμενα, περιλαμβάνονται στην ίδια κατηγορία με το πυροβόλο όπλο του οποίου αποτελούν ή προορίζονται να αποτελέσουν μέρη· 4) Ως «πυρομαχικά» νοούνται τα πλήρη φυσίγγια ή τα συστατικά μέρη τους, συμπεριλαμβανομένων του κάλυκα, του εμπυρεύματος, της προωθητικής πυρίτιδας, των βολίδων ή βλημάτων που χρησιμοποιούνται σε ένα πυροβόλο όπλο, όπως αναφέρεται στο παράρτημα I, υπό την προϋπόθεση ότι αυτά υπόκεινται αυτοτελώς σε αδειοδότηση στο οικείο κράτος μέλος· 5) Ως «απενεργοποιημένα πυροβόλα όπλα» νοούνται αντικείμενα που αντιστοιχούν κατά τα άλλα στον ορισμό του πυροβόλου όπλου τα οποία έχουν καταστεί οριστικά ακατάλληλα προς χρήση μέσω απενεργοποίησης, ώστε να εξασφαλίζεται ότι όλα τα ουσιώδη μέρη του πυροβόλου όπλου κατέστησαν οριστικά ακατάλληλα προς χρήση και μη δυνάμενα να αφαιρεθούν, να αντικατασταθούν ή να τροποποιηθούν κατά τρόπο που να καθιστά δυνατή οποιαδήποτε ενδεχόμενη επανενεργοποίηση· Τα κράτη μέλη προβαίνουν σε ρυθμίσεις για τα μέτρα αυτά απενεργοποίησης προκειμένου να εξακριβώνονται από μία αρμόδια αρχή. Τα κράτη μέλη προβλέπουν, στο πλαίσιο της εν λόγω επαλήθευσης, τη χορήγηση πιστοποιητικού ή εγγράφου που επιβεβαιώνει την απενεργοποίηση του πυροβόλου όπλου ή την απόθεση ευδιάκριτου σήματος για τον σκοπό αυτό επί του πυροβόλου όπλου· 6) Ως «εξαγωγή» νοείται: α) η διαδικασία εξαγωγής κατά την έννοια του άρθρου 161 του κανονισμού (ΕΟΚ) αριθ. 2913/92, β) η επανεξαγωγή κατά την έννοια του άρθρου 182 του κανονισμού (ΕΟΚ) αριθ. 2913/92, εξαιρουμένων των αγαθών που διακινούνται βάσει της διαδικασίας εξωτερικής διαμετακόμισης, όπως αναφέρεται στο άρθρο 91 του κανονισμού αυτού όπου δεν επληρούντο οι διαδικασίες επανεξαγωγής όπως αναφέρεται στο άρθρο 182 παράγραφος 2· 7) Ως «πρόσωπο» νοείται ένα φυσικό ή νομικό πρόσωπο, και, εφόσον προβλέπεται από την ισχύουσα νομοθεσία, ένωση προσώπων που έχει δικαιοπρακτική ικανότητα, αλλά δεν είναι νομικό πρόσωπο· 8) Ως «εξαγωγέας» νοείται κάθε πρόσωπο, εγκατεστημένο στην Ένωση, για το οποίο ή για λογαριασμό του οποίου υποβάλλεται διασάφηση εξαγωγής, δηλαδή το πρόσωπο το οποίο, κατά τον χρόνο που γίνεται δεκτή η διασάφηση, κατέχει τη σύμβαση με τον παραλήπτη στην τρίτη χώρα και έχει την εξουσία να αποφασίσει την αποστολή του είδους εκτός του τελωνειακού εδάφους της Ένωσης. Αν δεν έχει συναφθεί σύμβαση εξαγωγής ή αν ο κάτοχος της σύμβασης δεν ενεργεί για ίδιο λογαριασμό, ως εξαγωγέας νοείται το πρόσωπο που έχει εξουσία λήψης απόφασης για την αποστολή του είδους εκτός του τελωνειακού εδάφους της Ένωσης. Όταν το δικαίωμα διάθεσης πυροβόλων όπλων, των μερών και των βασικών εξαρτημάτων τους ή των πυρομαχικών προστίθεται σε πρόσωπο εγκατεστημένο εκτός της Ένωσης σύμφωνα με τη σύμβαση βάσει της οποίας γίνεται η εξαγωγή, ως εξαγωγέας νοείται ο εγκατεστημένος στην Ένωση συμβαλλόμενος· 9) Ως «τελωνειακό έδαφος της Ένωσης» νοείται το έδαφος κατά την έννοια του άρθρου 3 του κανονισμού (ΕΟΚ) αριθ. 2913/92· 10) Ως «διασάφηση εξαγωγής» νοείται η πράξη με την οποία ένα πρόσωπο δηλώνει, με τον πρέποντα τύπο και τρόπο, ότι επιθυμεί να θέσει πυροβόλα όπλα, τα μέρη και τα βασικά εξαρτήματά τους και πυρομαχικά υπό τελωνειακό καθεστώς εξαγωγής· 11) Ως «προσωρινή εξαγωγή» νοείται η μετακίνηση πυροβόλων όπλων που εγκαταλείπουν το τελωνειακό έδαφος της Ένωσης και προορίζονται για επανεισαγωγή εντός χρονικής περιόδου μη υπερβαίνουσας τους 24 μήνες· 12) Ως «διαμετακόμιση» νοείται η πράξη μεταφοράς εμπορευμάτων που εγκαταλείπουν το τελωνειακό έδαφος της Ένωσης και διέρχονται από το έδαφος μίας ή περισσότερων τρίτων χωρών με τελικό προορισμό σε άλλη, τρίτη χώρα· 13) Ως «μεταφόρτωση» νοείται η διαμετακόμιση που συνεπάγεται τη φυσική εκφόρτωση των αγαθών από το μεταφορικό μέσο εισαγωγής και, εν συνεχεία, τη φόρτωσή τους προς επανεξαγωγή, εν γένει σε άλλο μεταφορικό μέσο εξαγωγής· 14) Ως «άδεια εξαγωγής» νοείται: α) η μοναδική άδεια ή η έγκριση που χορηγείται σε συγκεκριμένο εξαγωγέα για μια αποστολή ενός ή περισσότερων πυροβόλων όπλων, μερών και βασικών εξαρτημάτων τους και πυρομαχικών για έναν εξακριβωμένο τελικό αποδέκτη ή παραλήπτη σε τρίτη χώρα, ή β) η πολλαπλή άδεια ή έγκριση που χορηγείται σε συγκεκριμένο εξαγωγέα για πολλαπλές αποστολές ενός ή περισσότερων πυροβόλων όπλων, μερών και βασικών εξαρτημάτων τους και πυρομαχικών για έναν εξακριβωμένο τελικό αποδέκτη ή παραλήπτη σε τρίτη χώρα, ή γ) η άδεια ή έγκριση σε παγκόσμιο επίπεδο που χορηγείται σε συγκεκριμένο εξαγωγέα για πολλαπλές αποστολές για έναν ή πλείονες εξακριβωμένους τελικούς αποδέκτες ή παραλήπτες και σε μία ή περισσότερες συγκεκριμένες τρίτες χώρες και καλύπτει ένα ή περισσότερα πυροβόλα όπλα, τα μέρη και τα βασικά εξαρτήματά τους και τα πυρομαχικά· 15) Ως «παράνομη διακίνηση» νοείται η εισαγωγή, εξαγωγή, πώληση, παράδοση, μετακίνηση ή μεταφορά πυροβόλων όπλων, των μερών και των βασικών εξαρτημάτων τους ή των πυρομαχικών από την επικράτεια ενός κράτους μέλους ή μέσω αυτής προς την επικράτεια τρίτης χώρας, εάν ισχύει οιοδήποτε από τα ακόλουθα: α) το κράτος μέλος δεν την επιτρέπει σύμφωνα με τις διατάξεις του παρόντος κανονισμού, β) τα πυροβόλα όπλα δεν φέρουν σήμανση σύμφωνα με το άρθρο 4 παράγραφοι 1 και 2 της οδηγίας 91/477/ΕΟΚ, γ) τα εισαγόμενα πυροβόλα όπλα δεν φέρουν κατά τον χρόνο εισαγωγής τουλάχιστον απλή σήμανση που να επιτρέπει τον εντοπισμό της πρώτης χώρας εισαγωγής εντός της Ευρωπαϊκής Ένωσης, ή, στην περίπτωση που τα πυροβόλα όπλα δεν φέρουν σχετική σήμανση, ενιαία σήμανση για την αναγνώριση των εισαγόμενων πυροβόλων όπλων· 16) Ως «ιχνηλασία» νοείται η συστηματική παρακολούθηση των πυροβόλων όπλων και, ει δυνατόν, των μερών και των βασικών εξαρτημάτων τους, καθώς και των πυρομαχικών, από τον κατασκευαστή έως τον αγοραστή, προκειμένου οι αρμόδιες αρχές των κρατών μελών να επικουρούνται στην ανίχνευση, διερεύνηση, και ανάλυση της παράνομης κατασκευής και διακίνησης. Άρθρο 3 1. Ο παρών κανονισμός δεν εφαρμόζεται: α) σε διακρατικές συναλλαγές ή κρατικές μεταφορές, β) σε πυροβόλα όπλα, τα μέρη και τα βασικά εξαρτήματά τους και τα πυρομαχικά αν είναι ειδικά σχεδιασμένα για στρατιωτική χρήση και, σε κάθε περίπτωση, σε πυροβόλα όπλα πλήρως αυτόματης λειτουργίας, γ) σε πυροβόλα όπλα, τα μέρη και τα βασικά εξαρτήματά τους και τα πυρομαχικά όταν προορίζονται για τις ένοπλες δυνάμεις, την αστυνομία ή τις δημόσιες αρχές των κρατών μελών, δ) σε συλλέκτες και φορείς που ενδιαφέρονται για τα πυροβόλα όπλα, τα μέρη και τα βασικά εξαρτήματά τους και τα πυρομαχικά από πολιτιστική και ιστορική άποψη, η δε ιδιότητά τους αυτή αναγνωρίζεται για τους σκοπούς του παρόντος κανονισμού από το κράτος μέλος στην επικράτεια του οποίου είναι εγκατεστημένοι, ε) σε απενεργοποιημένα πυροβόλα όπλα, στ) σε παλαιά πυροβόλα όπλα και τα αντίγραφά τους όπως ορίζονται σύμφωνα με την εθνική νομοθεσία, υπό την προϋπόθεση ότι στα παλαιά πυροβόλα όπλα δεν περιλαμβάνονται όπλα που κατασκευάστηκαν μετά το 1899. 2. Ο παρών κανονισμός ισχύει με την επιφύλαξη του κανονισμού (ΕΟΚ) αριθ. 2913/92 (κοινοτικός τελωνειακός κώδικας), του κανονισμού (ΕΟΚ) αριθ. 2454/93 (διατάξεις εφαρμογής του κοινοτικού τελωνειακού κώδικα), του κανονισμού (ΕΚ) αριθ. 450/2008 (εκσυγχρονισμένος τελωνειακός κώδικας) και του συστήματος ελέγχου των εξαγωγών, της μεταφοράς, της μεσιτείας και της διαμετακόμισης ειδών διπλής χρήσης που θεσπίζεται με τον κανονισμό (ΕΚ) αριθ. 428/2009 (κανονισμός για τα είδη διπλής χρήσης). ΚΕΦΑΛΑΙΟ II ΑΔΕΙΑ ΕΞΑΓΩΓΗΣ, ΔΙΑΔΙΚΑΣΙΕΣ ΚΑΙ ΕΛΕΓΧΟΙ, ΚΑΙ ΜΕΤΡΑ ΓΙΑ ΤΙΣ ΕΙΣΑΓΩΓΕΣ ΚΑΙ ΤΗ ΔΙΑΜΕΤΑΚΟΜΙΣΗ Άρθρο 4 1. Άδεια εξαγωγής σύμφωνα με τη μορφή που ορίζεται στο παράρτημα II απαιτείται για την εξαγωγή πυροβόλων όπλων, των μερών και των βασικών εξαρτημάτων τους και των πυρομαχικών που αναγράφονται στο παράρτημα I. Η άδεια αυτή χορηγείται από τις αρμόδιες αρχές του κράτους μέλους στο οποίο είναι εγκατεστημένος ο εξαγωγέας και εκδίδεται γραπτώς ή με ηλεκτρονικά μέσα. 2. Στην περίπτωση που η εξαγωγή πυροβόλων όπλων, μερών τους, βασικών εξαρτημάτων τους και πυρομαχικών απαιτεί άδεια εξαγωγής σύμφωνα με τον παρόντα κανονισμό, η δε άδεια αυτή υπόκειται στις απαιτήσεις έγκρισης σύμφωνα με την κοινή θέση 2008/944/ΚΕΠΠΑ, τα κράτη μέλη μπορούν να χρησιμοποιήσουν ενιαία διαδικασία για την εκπλήρωση των υποχρεώσεων που τους επιβάλλονται βάσει του παρόντος κανονισμού και της εν λόγω κοινής θέσης. 3. Στην περίπτωση που τα πυροβόλα όπλα, τα μέρη τους και τα βασικά εξαρτήματά τους και τα πυρομαχικά βρίσκονται σε ένα ή περισσότερα άλλα κράτη μέλη διαφορετικά από το κράτος μέλος όπου υποβλήθηκε η άδεια εξαγωγής, αυτό το στοιχείο αναγράφεται στην εν λόγω αίτηση. Οι αρμόδιες αρχές του κράτους μέλους από το οποίο ζητήθηκε η έκδοση της άδειας εξαγωγής συνεννοούνται αμέσως με τις αρμόδιες αρχές του εν λόγω κράτους ή των εν λόγω κρατών μελών και τους παρέχουν κάθε σχετική πληροφορία. Το κράτος ή τα κράτη μέλη των οποίων ζητήθηκε η γνώμη γνωστοποιούν εντός 10 εργάσιμων ημερών τις ενδεχόμενες αντιρρήσεις τους για τη χορήγηση της άδειας, οι οποίες δεσμεύουν το κράτος μέλος στο οποίο υποβλήθηκε η αίτηση. Άρθρο 5 Η Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 6 για την τροποποίηση του παραρτήματος I βάσει των τροποποιήσεων του παραρτήματος I του κανονισμού (ΕΟΚ) αριθ. 2658/87 και βάσει των τροποποιήσεων του παραρτήματος I της οδηγίας 91/477/ΕΟΚ. Άρθρο 6 1. Η εξουσία έκδοσης κατ’ εξουσιοδότηση πράξεων ανατίθεται στην Επιτροπή υπό τους όρους του παρόντος άρθρου. 2. Η προβλεπόμενη στο άρθρο 5 εξουσία έκδοσης κατ’ εξουσιοδότηση πράξεων ανατίθεται στην Επιτροπή για περίοδο αόριστης διάρκειας. 3. Η εξουσιοδότηση που προβλέπεται στο άρθρο 5 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή από το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των ήδη εν ισχύι κατ’ εξουσιοδότηση πράξεων. 4. Μόλις εκδώσει μια πράξη κατ’ εξουσιοδότηση, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο. 5. Μια κατ’ εξουσιοδότηση πράξη που εκδίδεται δυνάμει του άρθρου 5 τίθεται σε ισχύ μόνο εφόσον δεν διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός διμήνου από την κοινοποίησή της στο Ευρωπαϊκό Κοινοβούλιο και το Συμβούλιο ή εάν, πριν από τη λήξη της προθεσμίας αυτής, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλουν αντιρρήσεις. Το διάστημα αυτό παρατείνεται κατά δύο μήνες με πρωτοβουλία του Ευρωπαϊκού Κοινοβουλίου ή του Συμβουλίου. Άρθρο 7 1. Πριν από την έκδοση άδειας εξαγωγής για πυροβόλα όπλα, μέρη και βασικά εξαρτήματά τους και πυρομαχικά, το ενδιαφερόμενο κράτος μέλος επαληθεύει αν: α) η τρίτη χώρα εισαγωγής έχει εγκρίνει τη σχετική εισαγωγή, και β) οι τυχόν τρίτες χώρες διαμετακόμισης έχουν κοινοποιήσει γραπτώς, το αργότερο πριν από την αποστολή, ότι δεν εγείρουν αντίρρηση στη διαμετακόμιση. Η διάταξη αυτή δεν ισχύει: - σε αποστολές διά θαλάσσης ή αέρος και μέσω λιμένων ή αερολιμένων τρίτων χωρών, υπό την προϋπόθεση ότι δεν υφίσταται μεταφόρτωση ή αλλαγή μεταφορικού μέσου, - στην περίπτωση πρόσκαιρων εξαγωγών για επαληθεύσιμες νόμιμες χρήσεις, όπως κυνήγι, σκοποβολή, αξιολόγηση, εκθέσεις χωρίς πώληση και επισκευές. 2. Τα κράτη μέλη μπορούν να αποφασίσουν ότι, απουσία αντιρρήσεων όσον αφορά τη διαμετακόμιση εντός 20 εργάσιμων ημερών από την ημερομηνία υποβολής από τον εξαγωγέα της γραπτής αίτησης μη διατύπωσης αντιρρήσεων όσον αφορά τη διαμετακόμιση, θεωρείται ότι η ερωτηθείσα τρίτη χώρα διαμετακόμισης δεν προβάλλει αντίρρηση στη διαμετακόμιση. 3. Ο εξαγωγέας προσκομίζει στην αρμόδια αρχή του κράτους μέλους που είναι υπεύθυνο για την έκδοση της άδειας εξαγωγής τα απαιτούμενα έγγραφα που αποδεικνύουν ότι η τρίτη χώρα εισαγωγής επέτρεψε την εισαγωγή και ότι η τρίτη χώρα διαμετακόμισης δεν πρόβαλε αντίρρηση στη διαμετακόμιση. 4. Τα κράτη μέλη διεκπεραιώνουν τις αιτήσεις για την έκδοση άδειας εξαγωγής εντός προθεσμίας που ορίζεται σύμφωνα με την εθνική νομοθεσία ή πρακτική, και η οποία δεν υπερβαίνει τις 60 εργάσιμες ημέρες από την ημερομηνία κατά την οποία οι αρμόδιες αρχές έλαβαν όλες τις πληροφορίες που ζητήθηκαν. Όλως εκτάκτως για δεόντως αιτιολογημένους λόγους, η προθεσμία αυτή δύναται να παραταθεί στις 90 εργάσιμες ημέρες. 5. Η περίοδος ισχύος της άδειας εξαγωγής δεν υπερβαίνει την περίοδο ισχύος της άδειας εισαγωγής. Στην περίπτωση που η άδεια εισαγωγής δεν προσδιορίζει την περίοδο ισχύος, εκτός έκτακτων περιστάσεων για δεόντως αιτιολογημένους λόγους, η περίοδος ισχύος της άδειας εξαγωγής δεν μπορεί να είναι μικρότερη από εννέα μήνες. 6. Τα κράτη μέλη δύνανται να αποφασίσουν να χρησιμοποιούν ηλεκτρονικά έγγραφα για τη διεκπεραίωση των αιτήσεων άδειας εξαγωγής. Άρθρο 8 1. Για τους σκοπούς της ιχνηλασίας, η άδεια εξαγωγής, καθώς και η έγκριση εισαγωγής ή η άδεια εισαγωγής που εκδίδει η τρίτη χώρα εισαγωγής και τα συνοδευτικά έγγραφα τεκμηρίωσης περιλαμβάνουν, στο σύνολό τους, τις εξής πληροφορίες: α) τις ημερομηνίες έκδοσης και λήξης, β) τον τόπο έκδοσης, γ) τη χώρα εξαγωγής, δ) τη χώρα εισαγωγής, ε) κατά περίπτωση, την τρίτη χώρα ή τρίτες χώρες διαμετακόμισης, στ) τον παραλήπτη, ζ) τον τελικό αποδέκτη, εάν είναι γνωστός κατά τον χρόνο της αποστολής, η) τις ενδείξεις που επιτρέπουν τον εντοπισμό των πυροβόλων όπλων, των στοιχείων και βασικών εξαρτημάτων τους και των πυρομαχικών, και την ποσότητα αυτών περιλαμβανομένης και της σήμανσης που φέρουν τα πυροβόλα όπλα, το αργότερο αμέσως πριν από την αποστολή. 2. Οι πληροφορίες που αναφέρονται στην παράγραφο 1, εάν περιλαμβάνονται στην έγκριση ή άδεια εισαγωγής, παρέχονται εκ των προτέρων από τον εξαγωγέα στις τρίτες χώρες διαμετακόμισης και το αργότερο πριν από την αποστολή. Άρθρο 9 1. Οι απλουστευμένες διαδικασίες για την προσωρινή εξαγωγή ή την επανεξαγωγή πυροβόλων όπλων, μερών τους, βασικών εξαρτημάτων και πυρομαχικών εφαρμόζονται ως εξής: α) δεν απαιτείται άδεια εξαγωγής για i) την προσωρινή εξαγωγή από κυνηγούς ή αθλητές σκοποβολής ως τμήμα των προσωπικών αντικειμένων τους, κατά τη διάρκεια ταξιδιού σε τρίτη χώρα και υπό την προϋπόθεση ότι θα υποβάλουν στις αρμόδιες αρχές τους λόγους του ταξιδιού τους, προσκομίζοντας ιδίως μία πρόσκληση ή άλλη απόδειξη για τις κυνηγητικές δραστηριότητες ή τις δραστηριότητες σκοποβολής στην τρίτη χώρα προορισμού: - ενός ή περισσότερων πυροβόλων όπλων, - των βασικών εξαρτημάτων τους, εάν υπάρχουν, καθώς και μερών τους, - των σχετικών πυρομαχικών που περιορίζονται σε μέγιστο αριθμό 800 φυσιγγίων για κυνηγούς και 1 200 φυσιγγίων για αθλητές σκοποβολής. ii) την επανεξαγωγή από κυνηγούς ή αθλητές σκοποβολής ως τμήμα των προσωπικών αντικειμένων τους, εν συνεχεία προσωρινής αποδοχής για κυνηγητικές δραστηριότητες ή δραστηριότητες σκοποβολής, υπό την προϋπόθεση ότι τα πυροβόλα όπλα παραμένουν στην ιδιοκτησία ατόμου εγκατεστημένου εκτός της τελωνειακής επικράτειας της Ένωσης και τα πυροβόλα όπλα επανεξάγονται στο εν λόγω άτομο. β) Οι κυνηγοί και οι αθλητές σκοποβολής, όταν εγκαταλείπουν την τελωνειακή επικράτεια της ΕΕ μέσω άλλου κράτους μέλους σε σχέση με το κράτος μέλος διαμονής τους παρουσιάζουν στις αρμόδιες αρχές το ευρωπαϊκό δελτίο πυροβόλου όπλου όπως προβλέπεται στα άρθρα 1 και 12 της οδηγίας 91/477/ΕΟΚ. Στην περίπτωση αεροπορικού ταξιδίου, το ευρωπαϊκό δελτίο πυροβόλου όπλου προσκομίζεται στις αρμόδιες αρχές όπου τα σχετικά προϊόντα παραδίδονται στον αερομεταφορέα για τη μεταφορά τους εκτός τελωνειακής επικράτειας της Ένωσης. Οι κυνηγοί και οι αθλητές σκοποβολής, όταν εγκαταλείπουν την τελωνειακή επικράτεια της Ένωσης από το κράτος μέλος διαμονής τους, μπορούν αντί του ευρωπαϊκού δελτίου πυροβόλου όπλου να επιλέγουν την παρουσίαση άλλου εγγράφου που θεωρείται έγκυρο για τον σκοπό αυτό από τις αρμόδιες αρχές του συγκεκριμένου κράτους μέλους. γ) Οι αρμόδιες αρχές κράτους μέλους, για χρονικό διάστημα που δεν υπερβαίνει τις 10 ημέρες, αναστέλλουν τη διεργασία εξαγωγής ή, εάν χρειασθεί, εμποδίζουν την έξοδο πυροβόλων όπλων, μερών και βασικών εξαρτημάτων ή πυρομαχικών από την τελωνειακή επικράτεια της Ένωσης από το εν λόγω κράτος μέλος, όταν έχουν βάσιμες υποψίες ότι οι λόγοι τους οποίους προβάλλουν οι κυνηγοί ή οι αθλητές σκοποβολής δεν τηρούν τους σχετικούς όρους και τις σχετικές υποχρεώσεις που καθορίζονται στο άρθρο 10. Σε εξαιρετικές περιπτώσεις και για δεόντως αιτιολογημένους λόγους, η προθεσμία που εμφαίνεται στο παρόν σημείο δύναται να παραταθεί στις 30 ημέρες. 2. Τα κράτη μέλη, σύμφωνα με το εθνικό τους δίκαιο, θεσπίζουν απλουστευμένες διαδικασίες για: α) την επανεξαγωγή πυροβόλων εν συνεχεία προσωρινής αποδοχής για αξιολόγηση ή για έκθεση χωρίς πώληση, ή για επισκευή στο εσωτερικό της χώρας υπό την προϋπόθεση ότι τα όπλα παραμένουν στην ιδιοκτησία ατόμου εγκατεστημένου εκτός της τελωνειακής επικράτειας της Ένωσης και τα πυροβόλα όπλα επανεξάγονται στο εν λόγω άτομο, β) την επανεξαγωγή πυροβόλων όπλων, μερών τους και βασικών εξαρτημάτων και πυρομαχικών στην περίπτωση που φυλάσσονται προσωρινά από τη χρονική στιγμή που εισέρχονται στην τελωνειακή επικράτεια της Ένωσης μέχρι την έξοδό τους, γ) την προσωρινή εξαγωγή πυροβόλων όπλων για αξιολόγηση και επισκευή καθώς και έκθεση χωρίς πώληση υπό την προϋπόθεση ότι ο εξαγωγέας τεκμηριώνει τη νόμιμη κατοχή των πυροβόλων αυτών όπλων και τα εξάγει στο πλαίσιο της τελειοποίησης προς επανεισαγωγή ή των προσωρινών τελωνειακών διαδικασιών που ελέγχουν τις εξαγωγές. Άρθρο 10 1. Τα κράτη μέλη, προκειμένου να αποφασίσουν κατά πόσον θα εκδώσουν ή μη άδεια εξαγωγής, δυνάμει του παρόντος κανονισμού, λαμβάνουν υπόψη όλους τους σχετικούς παράγοντες, μεταξύ των οποίων και τα ακόλουθα: α) τις υποχρεώσεις και δεσμεύσεις τους ως μέρη των σχετικών διεθνών ρυθμίσεων ελέγχου των εξαγωγών ή δυνάμει σχετικών διεθνών Συνθηκών, β) θέματα εθνικής εξωτερικής πολιτικής και εθνικής ασφάλειας, περιλαμβανομένων εκείνων που καλύπτονται από την κοινή θέση 2008/944/ΚΕΠΠΑ, γ) εκτιμήσεις όσον αφορά την προβλεπόμενη τελική χρήση, τον παραλήπτη, τον εξακριβωμένο τελικό αποδέκτη και τον κίνδυνο εκτροπής. 2. Επιπροσθέτως των σχετικών παραγόντων που καθορίζονται στην παράγραφο 1, τα κράτη μέλη, κατά την αξιολόγηση μιας αίτησης για χορήγηση άδειας εξαγωγής, λαμβάνουν υπόψη κατά πόσον ο εξαγωγέας εφαρμόζει αναλογικά και επαρκή μέσα και διαδικασίες για να εξασφαλίσει τη συμμόρφωση με τις διατάξεις και τους στόχους του παρόντος κανονισμού και με τους όρους και τις προϋποθέσεις της άδειας. Κατά τη λήψη της απόφασης σχετικά με τη χορήγηση άδειας εξαγωγής δυνάμει του παρόντος κανονισμού, τα κράτη μέλη τηρούν τις υποχρεώσεις που υπέχουν στο πλαίσιο κυρώσεων που έχουν επιβληθεί με αποφάσεις του Συμβουλίου ή με απόφαση του Οργανισμού για την Ασφάλεια και τη Συνεργασία στην Ευρώπη (ΟΑΣΕ) ή με δεσμευτικό ψήφισμα του Συμβουλίου Ασφαλείας των Ηνωμένων Εθνών, ιδίως όσον αφορά τα εμπάργκο όπλων. Άρθρο 11 1. Τα κράτη μέλη: α) αρνούνται να χορηγήσουν άδεια εξαγωγής εάν ο αιτών έχει βεβαρημένο ποινικό μητρώο για πράξεις που συνιστούν αδίκημα το οποίο καταγράφεται στο άρθρο 2 παράγραφος 2 της απόφασης-πλαισίου 2002/584/ΔΕΥ του Συμβουλίου, της 13ης Ιουνίου 2002, σχετικά με το ευρωπαϊκό ένταλμα σύλληψης και τις διαδικασίες παράδοσης μεταξύ των κρατών μελών (15), ή σχετικά με οποιαδήποτε άλλη συμπεριφορά, υπό την προϋπόθεση ότι η συμπεριφορά συνιστά αξιόποινο αδίκημα που τιμωρείται με μέγιστη στέρηση της ελευθερίας για τουλάχιστον τέσσερα έτη ή και αυστηρότερες ποινές· β) ακυρώνουν, αναστέλλουν, τροποποιούν ή ανακαλούν άδειες εξαγωγής στην περίπτωση που δεν επληρούντο ή δεν πληρούνται πλέον οι όροι βάσει των οποίων εκδόθηκαν. Η παράγραφος αυτή δεν αναιρεί αυστηρότερους κανόνες βάσει της εθνικής νομοθεσίας. 2. Σε περίπτωση που τα κράτη μέλη ακυρώνουν, αναστέλλουν, τροποποιούν ή ανακαλούν άδειες εξαγωγής ενημερώνουν σχετικά τις αρμόδιες αρχές των άλλων κρατών μελών και ανταλλάσσουν με αυτές τις σχετικές πληροφορίες. Σε περίπτωση που οι αρμόδιες αρχές κράτους μέλους έχουν αναστείλει άδεια εξαγωγής, η τελική αξιολόγησή τους κοινοποιείται στα κράτη μέλη στο τέλος της περιόδου αναστολής. 3. Προτού οι αρμόδιες αρχές ενός κράτους μέλους χορηγήσουν άδεια εξαγωγής δυνάμει του παρόντος κανονισμού, λαμβάνουν υπόψη όλες τις αρνήσεις που έχουν εκδοθεί βάσει του παρόντος κανονισμού και οι οποίες τους έχουν κοινοποιηθεί, προκειμένου να διαπιστώσουν αν υπήρξε απόρριψη χορήγησης άδειας εξαγωγής από τις αρμόδιες αρχές άλλου κράτους μέλους ή κρατών μελών για κατ’ ουσίαν ταυτόσημη συναλλαγή (που αφορούσε, αφενός, είδος με κατ’ ουσίαν ίδιες παραμέτρους ή τεχνικά χαρακτηριστικά και, αφετέρου, τον ίδιο εισαγωγέα ή παραλήπτη). Πρώτα μπορούν να διαβουλεύονται με τις αρμόδιες αρχές του κράτους μέλους ή των κρατών μελών που εξέδωσαν αρνητικές αποφάσεις, ακυρώσεις, αναστολές, τροποποιήσεις ή ανακλήσεις όπως προβλέπεται στις παραγράφους 1 και 2. Αν οι αρμόδιες αρχές του κράτους μέλους, μετά τις ως άνω διαβουλεύσεις, αποφασίσουν να χορηγήσουν άδεια, απευθύνουν κοινοποίηση στις αρμόδιες αρχές των άλλων κρατών μελών και στην Επιτροπή, παρέχοντας κάθε σχετική πληροφορία προκειμένου να εξηγήσουν την απόφασή τους. 4. Όλες οι πληροφορίες που ανταλλάσσονται σύμφωνα με το παρόν άρθρο τηρούν τις διατάξεις του άρθρου 19 παράγραφος 2 σχετικά με την εμπιστευτικότητα. Άρθρο 12 Βασιζόμενα στην ισχύουσα εθνική τους νομοθεσία ή πρακτική, τα κράτη μέλη τηρούν -το λιγότερο επί 20 έτη- όλες τις πληροφορίες σχετικά με πυροβόλα όπλα και, εφόσον είναι σκόπιμο και εφικτό, σχετικά με τα μέρη και βασικά εξαρτήματά τους και πυρομαχικά, οι οποίες είναι απαραίτητες για την ιχνηλασία και την ταυτοποίηση των εν λόγω πυροβόλων όπλων, των μερών και βασικών εξαρτημάτων τους και πυρομαχικών, καθώς και για την πρόληψη και τη διαπίστωση παράνομης διακίνησης των προϊόντων αυτών. Στις εν λόγω πληροφορίες περιλαμβάνεται ο τόπος, οι ημερομηνίες έκδοσης και λήξης της άδειας εξαγωγής, η χώρα εξαγωγής, η χώρα εισαγωγής, κατά περίπτωση, οι τρίτες χώρες διαμετακόμισης, ο παραλήπτης, ο τελικός αποδέκτης, εάν είναι γνωστός κατά τον χρόνο της αποστολής, και η περιγραφή και η ποσότητα των ειδών, περιλαμβανομένης της σήμανσης που αυτά φέρουν. Το παρόν άρθρο δεν ισχύει για τις εξαγωγές που αναφέρονται στο άρθρο 9. Άρθρο 13 1. Τα κράτη μέλη, σε περίπτωση υποψίας, ζητούν από την τρίτη χώρα εισαγωγής να επιβεβαιώσει την παραλαβή των αποσταλέντων πυροβόλων όπλων, των μερών και βασικών εξαρτημάτων τους ή των πυρομαχικών. 2. Κατόπιν αιτήματος τρίτης χώρας εξαγωγής που είναι κατά τον χρόνο εξαγωγής μέλος του πρωτοκόλλου των ΗΕ για τα πυροβόλα όπλα, τα κράτη μέλη επιβεβαιώνουν την εντός της τελωνειακής επικράτειας της Ένωσης παραλαβή των αποσταλέντων πυροβόλων όπλων, των μερών και βασικών εξαρτημάτων τους ή των πυρομαχικών, η οποία καταρχήν διασφαλίζεται με την υποβολή των σχετικών τελωνειακών εγγράφων εισαγωγής. 3. Τα κράτη μέλη συμμορφώνονται προς τις παραγράφους 1 και 2 σύμφωνα με την ισχύουσα εθνική τους νομοθεσία ή πρακτική. Συγκεκριμένα, όσον αφορά τις εξαγωγές, η αρμόδια αρχή του κράτους μέλους δύναται να αποφασίσει είτε να απευθυνθεί στον εξαγωγέα είτε να επικοινωνήσει απευθείας με την τρίτη χώρα εισαγωγής. Άρθρο 14 Τα κράτη μέλη λαμβάνουν τα μέτρα που κρίνουν αναγκαία προκειμένου να διασφαλισθεί ότι οι διαδικασίες χορήγησης αδειών είναι ασφαλείς και ότι η αυθεντικότητα των εγγράφων αδειοδότησης μπορεί να επαληθευτεί ή να κυρωθεί. Η επαλήθευση και η κύρωση δύνανται να εξασφαλισθούν, κατά περίπτωση, διά της διπλωματικής οδού. Άρθρο 15 Προκειμένου να διασφαλισθεί η ορθή εφαρμογή του παρόντος κανονισμού, τα κράτη μέλη θεσπίζουν μέτρα που είναι αναγκαία και αναλογικά, ώστε να είναι οι αρμόδιες αρχές τους σε θέση: α) να συγκεντρώσουν πληροφορίες σχετικά με οποιαδήποτε παραγγελία ή συναλλαγή που αφορά πυροβόλα όπλα, μέρη και βασικά εξαρτήματά τους, καθώς και πυρομαχικά, και β) να εξακριβώνουν την ορθή διενέργεια των ελέγχων των εξαγωγών, έχοντας μεταξύ άλλων πρόσβαση στους επαγγελματικούς χώρους των προσώπων τα οποία αφορά εξαγωγική συναλλαγή. Άρθρο 16 Τα κράτη μέλη καθορίζουν το σύστημα κυρώσεων που επιβάλλουν στις παραβάσεις του παρόντος κανονισμού και λαμβάνουν κάθε αναγκαίο μέτρο για να εξασφαλισθεί η εφαρμογή τους. Οι προβλεπόμενες κυρώσεις πρέπει να είναι αποτελεσματικές, αναλογικές και αποτρεπτικές. ΚΕΦΑΛΑΙΟ III ΤΕΛΩΝΕΙΑΚΕΣ ΔΙΑΤΥΠΩΣΕΙΣ Άρθρο 17 1. Κατά τη διεκπεραίωση των τελωνειακών διατυπώσεων για την εξαγωγή πυροβόλων όπλων, μερών και βασικών εξαρτημάτων τους ή πυρομαχικών, ο εξαγωγέας προσκομίζει στο τελωνείο εξαγωγής αποδεικτικό ότι έχει λάβει κάθε αναγκαία άδεια εξαγωγής. 2. Μπορεί να ζητηθεί από τον εξαγωγέα να υποβάλει μετάφραση των αποδεικτικών εγγράφων σε μία από τις επίσημες γλώσσες του κράτους μέλους στο οποίο υποβάλλεται η διασάφηση. 3. Με την επιφύλαξη των αρμοδιοτήτων που τους ανατίθενται δυνάμει του κανονισμού (ΕΟΚ) αριθ. 2913/92, τα κράτη μέλη αναστέλλουν, επί χρονικό διάστημα που δεν υπερβαίνει τις 10 ημέρες, τη διαδικασία της εξαγωγής από το έδαφός τους ή, εν ανάγκη, εμποδίζουν με άλλον τρόπο να εξέλθουν από το τελωνειακό έδαφος της Ένωσης μέσω του εδάφους τους πυροβόλα όπλα, μέρη και βασικά εξαρτήματά τους ή πυρομαχικά που καλύπτονται από έγκυρη άδεια εξαγωγής, όταν έχουν λόγους να υποπτεύονται: α) ότι κατά τη χορήγηση της άδειας δεν είχαν ληφθεί υπόψη σημαντικές πληροφορίες, ή β) ότι οι περιστάσεις έχουν αλλάξει σημαντικά αφότου χορηγήθηκε η άδεια. Όλως εκτάκτως για δεόντως τεκμηριωμένους λόγους, το εν λόγω χρονικό διάστημα δύναται να παραταθεί στις 30 ημέρες. 4. Εντός της προθεσμίας ή της παράτασής της που αναφέρονται στην παράγραφο 3, τα κράτη μέλη είτε αποδεσμεύουν τα πυροβόλα όπλα, μέρη και βασικά εξαρτήματά τους ή πυρομαχικά, ή αναλαμβάνουν δράση βάσει του άρθρου 11 παράγραφος 1 στοιχείο β). Άρθρο 18 1. Τα κράτη μέλη δύνανται να προβλέπουν ότι οι τελωνειακές διατυπώσεις εξαγωγής πυροβόλων όπλων, μερών και βασικών εξαρτημάτων τους ή πυρομαχικών μπορούν να διεκπεραιώνονται μόνο σε τελωνεία ειδικώς εξουσιοδοτημένα. 2. Τα κράτη μέλη τα οποία κάνουν χρήση της δυνατότητας που προβλέπεται στην παράγραφο 1 γνωστοποιούν στην Επιτροπή τα δεόντως εξουσιοδοτημένα τελωνεία ή μεταγενέστερες σχετικές αλλαγές. Η Επιτροπή δημοσιεύει και επικαιροποιεί τις πληροφορίες αυτές ετησίως στην Επίσημη Εφημερίδα της Ευρωπαϊκής Ένωσης, σειρά C. ΚΕΦΑΛΑΙΟ IV ΔΙΟΙΚΗΤΙΚΗ ΣΥΝΕΡΓΑΣΙΑ Άρθρο 19 1. Τα κράτη μέλη, σε συνεργασία με την Επιτροπή και σύμφωνα με το άρθρο 21 παράγραφος 2, λαμβάνουν όλα τα κατάλληλα μέτρα για την καθιέρωση άμεσης συνεργασίας και ανταλλαγής πληροφοριών μεταξύ αρμόδιων αρχών, με σκοπό να ενισχυθεί η αποτελεσματικότητα των μέτρων που θεσπίζονται με τον παρόντα κανονισμό. Οι πληροφορίες αυτές μπορούν να περιλαμβάνουν: α) λεπτομερή στοιχεία για εξαγωγείς των οποίων η αίτηση άδειας απορρίπτεται ή για εξαγωγείς οι οποίοι είναι αντικείμενο αποφάσεων που έχουν λάβει τα κράτη μέλη βάσει του άρθρου 11, β) δεδομένα όσον αφορά παραλήπτες ή άλλους παράγοντες που εμπλέκονται σε ύποπτες δραστηριότητες και, εφόσον είναι γνωστές, τις ακολουθούμενες διαδρομές. 2. Ο κανονισμός (ΕΚ) αριθ. 515/97 του Συμβουλίου (16), περί της αμοιβαίας συνδρομής, και ιδίως οι διατάξεις αυτού περί εμπιστευτικότητας των πληροφοριών, εφαρμόζεται κατ’ αναλογία, με την επιφύλαξη του άρθρου 20 του παρόντος κανονισμού. ΚΕΦΑΛΑΙΟ V ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ Άρθρο 20 1. Συγκροτείται συντονιστική ομάδα εξαγωγών πυροβόλων όπλων («συντονιστική ομάδα») υπό την προεδρία εκπροσώπου της Επιτροπής. Κάθε κράτος μέλος ορίζει έναν εκπρόσωπο σε αυτή. Η συντονιστική ομάδα εξετάζει κάθε θέμα σχετικό με την εφαρμογή του παρόντος κανονισμού, το οποίο εγείρει είτε ο πρόεδρος είτε ο εκπρόσωπος ενός κράτους μέλους. Διέπεται από τους κανόνες περί εμπιστευτικότητας του κανονισμού (ΕΚ) αριθ. 515/97. 2. Ο πρόεδρος της συντονιστικής ομάδας ή η συντονιστική ομάδα, όποτε είναι απαραίτητο, συμβουλεύεται οποιοδήποτε από τα ενδιαφερόμενα μέρη τα οποία αφορά ο παρών κανονισμός. Άρθρο 21 1. Κάθε κράτος μέλος ενημερώνει την Επιτροπή σχετικά με τις νομοθετικές, κανονιστικές και διοικητικές διατάξεις που θεσπίζει κατ’ εφαρμογή του παρόντος κανονισμού, συμπεριλαμβανομένων των μέτρων που αναφέρονται στο άρθρο 16. 2. Έως τη 19η Απριλίου 2012, κάθε κράτος μέλος ενημερώνει τα άλλα κράτη μέλη και την Επιτροπή όσον αφορά τις εθνικές αρχές που είναι αρμόδιες για την εφαρμογή των άρθρων 7, 9, 11 και 17. Βάσει των πληροφοριών αυτών, η Επιτροπή δημοσιεύει και ενημερώνει ετησίως κατάλογο των αρχών αυτών στη σειρά C της Επίσημης Εφημερίδας της Ευρωπαϊκής Ένωσης. 3. Έως την 19ή Απριλίου 2017 και εφεξής, κατόπιν αιτήματος της συντονιστικής ομάδας και εν πάση περιπτώσει ανά δεκαετία, η Επιτροπή επανεξετάζει την εφαρμογή του παρόντος κανονισμού και υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με την εφαρμογή του, η οποία μπορεί να περιλαμβάνει προτάσεις για την τροποποίησή του. Τα κράτη μέλη παρέχουν στην Επιτροπή όλα τα κατάλληλα στοιχεία για την εκπόνηση της εν λόγω έκθεσης, περιλαμβανομένων των πληροφοριών για τη χρήση της ενιαίας διαδικασίας που προβλέπεται βάσει του άρθρου 4 παράγραφος 2. Άρθρο 22 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 30 Σεπτεμβρίου 2013. Ωστόσο, οι παράγραφοι 1 και 2 του άρθρου 13 εφαρμόζονται από την τριακοστή ημέρα μετά τη θέση σε ισχύ του πρωτοκόλλου των ΗΕ για τα πυροβόλα όπλα στην Ευρωπαϊκή Ένωση, μετά την υπογραφή του, δυνάμει του άρθρου 218 της Συνθήκης για τη λειτουργία της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 14 Μαρτίου 2012.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Οργανισμός Ηνωμένων Εθνών (Ο.Η.Ε.)

Διεθείς οργανισμοί

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 1015/2010 ΤΗΣ ΕΠΙΤΡΟΠΉΣ της 10ης Νοεμβρίου 2010 σχετικά με την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για οικιακά πλυντήρια ρούχων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (1), και ιδίως το άρθρο 15 παράγραφος 1, Έπειτα από διαβούλευση με το φόρουμ διαβούλευσης για τον οικολογικό σχεδιασμό, Εκτιμώντας τα ακόλουθα: (1) Με βάση την οδηγία 2009/125/ΕΚ, η Επιτροπή θεσπίζει απαιτήσεις οικολογικού σχεδιασμού για τα συνδεόμενα με την ενέργεια προϊόντα που αντιπροσωπεύουν σημαντικό όγκο πωλήσεων και εμπορικών συναλλαγών, έχουν σημαντική περιβαλλοντική επίπτωση και παρουσιάζουν σημαντικές δυνατότητες βελτίωσης όσον αφορά τις περιβαλλοντικές τους επιπτώσεις, χωρίς αυτό να συνεπάγεται υπερβολικό κόστος. (2) Στο άρθρο 16 παράγραφος 2 πρώτη περίπτωση της οδηγίας 2009/125/ΕΚ προβλέπεται ότι η Επιτροπή θεσπίζει, σύμφωνα με τη διαδικασία του άρθρου 19 παράγραφος 3 και τα κριτήρια που καθορίζονται στο άρθρο 15 παράγραφος 2, και έπειτα από διαβούλευση με το φόρουμ διαβούλευσης για τον οικολογικό σχεδιασμό, μέτρο εφαρμογής για τα προϊόντα οικιακής χρήσης, στα οποία συμπεριλαμβάνονται τα οικιακά πλυντήρια ρούχων. (3) Η Επιτροπή εκπόνησε προπαρασκευαστική μελέτη, στην οποία αναλύθηκαν οι τεχνικές, περιβαλλοντικές και οικονομικές πτυχές των οικιακών πλυντηρίων ρούχων που κατά κανόνα χρησιμοποιούνται στα νοικοκυριά. Η μελέτη εκπονήθηκε από κοινού με εμπλεκόμενους φορείς και ενδιαφερόμενα μέρη από την Ένωση και τρίτες χώρες, τα δε αποτελέσματα δημοσιοποιήθηκαν. (4) Στον παρόντα κανονισμό πρέπει να υπαχθούν τα προϊόντα που έχουν σχεδιαστεί για την πλύση ρούχων σε νοικοκυριά. (5) Οι συνδυασμοί οικιακών πλυντηρίων-στεγνωτηρίων έχουν ιδιαίτερα χαρακτηριστικά και πρέπει συνεπώς να εξαιρεθούν από το πεδίο εφαρμογής του παρόντος κανονισμού. Ωστόσο, επειδή παρέχουν παρόμοιες λειτουργίες με τα οικιακά πλυντήρια ρούχων πρέπει να καλυφθούν το ταχύτερο δυνατόν από άλλο μέτρο εφαρμογής της οδηγίας 2009/125/ΕΚ. (6) Η περιβαλλοντική παράμετρος των οικιακών πλυντηρίων ρούχων που χαρακτηρίζεται ως σημαντική για τους σκοπούς του παρόντος κανονισμού είναι η κατανάλωση ηλεκτρικής ενέργειας και νερού κατά τη φάση της χρήσης. Η ετήσια κατανάλωση ηλεκτρικής ενέργειας και νερού από τα προϊόντα που υπάγονται στον παρόντα κανονισμό στην Ένωση εκτιμάται ότι το 2005 ανερχόταν σε 35 TWh και 2 213 εκατ. m3 αντίστοιχα. Αν δεν ληφθούν συγκεκριμένα μέτρα προβλέπεται ότι η ετήσια κατανάλωση ηλεκτρικής ενέργειας και νερού το 2020 θα είναι 37,7 TWh και 2 051 εκατ. m3 αντίστοιχα. Η προπαρασκευαστική μελέτη κατέδειξε ότι είναι δυνατόν να μειωθεί σημαντικά η κατανάλωση ηλεκτρικού ρεύματος και νερού από τα προϊόντα που υπόκεινται στον παρόντα κανονισμό. (7) Σύμφωνα με την προπαρασκευαστική μελέτη, δεν είναι αναγκαίες απαιτήσεις σχετικά με άλλες παραμέτρους οικολογικού σχεδιασμού του παραρτήματος I μέρος 1 της οδηγίας 2009/125/ΕΚ, δεδομένου ότι η κατανάλωση ηλεκτρικής ενέργειας και νερού από τα οικιακά πλυντήρια ρούχων κατά τη φάση χρήσης είναι μακράν η σημαντικότερη περιβαλλοντική παράμετρος. (8) Τα προϊόντα που υπάγονται στον παρόντα κανονισμό πρέπει να καταστούν αποδοτικότερα όσον αφορά την κατανάλωση ηλεκτρικής ενέργειας και νερού με την εφαρμογή υφιστάμενων ανιδιοταγών οικονομικώς αποδοτικών τεχνολογιών, οι οποίες έχουν ως αποτέλεσμα μείωση του συνδυασμένου κόστους αγοράς και λειτουργίας των προϊόντων αυτών. (9) Οι απαιτήσεις οικολογικού σχεδιασμού πρέπει να μην επηρεάζουν τη λειτουργικότητα του προϊόντος από την πλευρά του τελικού χρήστη και να μην επηρεάζουν δυσμενώς την υγεία, την ασφάλεια και το περιβάλλον. Ειδικότερα, τα οφέλη της μείωσης της κατανάλωσης ηλεκτρικής ενέργειας και νερού κατά τη φάση χρήσης πρέπει να αντισταθμίζουν κατά πολύ τις τυχόν πρόσθετες περιβαλλοντικές επιπτώσεις κατά τη φάση παραγωγής των προϊόντων. (10) Οι απαιτήσεις οικολογικού σχεδιασμού πρέπει να επιβληθούν σταδιακά, προκειμένου να παρασχεθεί επαρκής χρόνος στους κατασκευαστές ώστε να επανασχεδιάσουν τα προϊόντα που υπόκεινται στον παρόντα κανονισμό. Το χρονοδιάγραμμα πρέπει να καθοριστεί κατά τρόπο ώστε να αποφευχθούν οι αρνητικές επιπτώσεις στη λειτουργικότητα του εξοπλισμού που ήδη κυκλοφορεί στην αγορά και να ληφθούν υπόψη οι συνέπειες κόστους για τους τελικούς χρήστες και τους κατασκευαστές, ιδίως δε για τις μικρές και μεσαίες επιχειρήσεις, διασφαλίζοντας παράλληλα την έγκαιρη επίτευξη των στόχων του παρόντος κανονισμού. (11) Οι μετρήσεις των συναφών παραμέτρων των προϊόντων πρέπει να εκτελούνται με αξιόπιστες, ακριβείς και αναπαραγώγιμες μεθόδους, οι οποίες λαμβάνουν υπόψη τις γενικώς αποδεκτές υπερσύγχρονες τεχνικές μετρήσεων, συμπεριλαμβανομένων, όταν διατίθενται, εναρμονισμένων προτύπων τα οποία έχουν εκδοθεί από ευρωπαϊκούς οργανισμούς τυποποίησης και αναφέρονται στο παράρτημα I της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και των κανόνων περί υπηρεσιών της κοινωνίας των πληροφοριών (2). (12) Δυνάμει του άρθρου 8 της οδηγίας 2009/125/ΕΚ, ο παρών κανονισμός πρέπει να προσδιορίζει τις εφαρμοστέες διαδικασίες αξιολόγησης της συμμόρφωσης. (13) Για να διευκολύνονται οι έλεγχοι συμμόρφωσης, οι κατασκευαστές πρέπει να παρέχουν πληροφορίες στην τεχνική τεκμηρίωση που προβλέπεται στα παραρτήματα V και VI της οδηγίας 2009/125/ΕΚ, εφόσον οι πληροφορίες αυτές αφορούν τις απαιτήσεις που ορίζονται στον παρόντα κανονισμό. (14) Εκτός από τις νομικώς δεσμευτικές απαιτήσεις, που ορίζονται στον παρόντα κανονισμό, πρέπει να καθοριστούν ενδεικτικά κριτήρια συγκριτικής αξιολόγησης των βέλτιστων διαθέσιμων τεχνολογιών για να εξασφαλιστεί η σε ευρεία κλίμακα διάθεση πληροφοριών σχετικά με τις περιβαλλοντικές επιδόσεις του κύκλου ζωής των προϊόντων που υπόκεινται στον παρόντα κανονισμό και η εύκολη πρόσβαση στις πληροφορίες αυτές. (15) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στο άρθρο 19 παράγραφος 1 της οδηγίας 2009/125/ΕΚ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός καθορίζει απαιτήσεις οικολογικού σχεδιασμού για τη διάθεση στην αγορά οικιακών πλυντηρίων ρούχων που τροφοδοτούνται από το ηλεκτρικό δίκτυο και οικιακών πλυντηρίων ρούχων που τροφοδοτούνται από το ηλεκτρικό δίκτυο και μπορούν επίσης να τροφοδοτούνται με μπαταρίες, συμπεριλαμβανομένων και εκείνων που πωλούνται για μη οικιακή χρήση και των εντοιχιζόμενων οικιακών πλυντηρίων ρούχων. 2. Ο παρών κανονισμός δεν εφαρμόζεται σε οικιακά πλυντήρια-στεγνωτήρια. Άρθρο 2 Ορισμοί Επιπροσθέτως προς τους ορισμούς του άρθρου 2 της οδηγίας 2009/125/ΕΚ, ισχύουν οι ακόλουθοι ορισμοί για τους σκοπούς του παρόντος κανονισμού: 1) «οικιακό πλυντήριο ρούχων»: αυτόματο πλυντήριο ρούχων που καθαρίζει και ξεπλένει ιματισμό με νερό, περιλαμβάνει επίσης περιστροφικό στύψιμο και έχει σχεδιαστεί για μη επαγγελματική κυρίως χρήση· 2) «εντοιχιζόμενο οικιακό πλυντήριο ρούχων»: οικιακό πλυντήριο ρούχων που πρόκειται να εγκατασταθεί σε ερμάριο ή προκατασκευασμένη εσοχή σε τοίχο ή παρόμοια θέση, που απαιτεί εξωτερικό έπιπλο· 3) «αυτόματο πλυντήριο ρούχων»: πλυντήριο ρούχων που επεξεργάζεται πλήρως το φορτίο χωρίς την ανάγκη οιασδήποτε παρέμβασης του χρήστη κατά τη διάρκεια εκτέλεσης του προγράμματος· 4) «οικιακό πλυντήριο-στεγνωτήριο»: οικιακό πλυντήριο ρούχων που περιλαμβάνει περιστροφικό στύψιμο και λειτουργία στεγνώματος του ιματισμού συνήθως με θέρμανση και περιστροφή του τυμπάνου· 5) «πρόγραμμα»: σειρά προκαθορισμένων λειτουργιών τις οποίες ο κατασκευαστής δηλώνει ως κατάλληλες για την πλύση συγκεκριμένων ειδών ιματισμού· 6) «κύκλος»: η πλήρης διαδικασία πλύσης, ξεβγάλματος και στυψίματος, όπως προσδιορίζεται για το επιλεγόμενο πρόγραμμα· 7) «διάρκεια προγράμματος»: ο χρόνος που μεσολαβεί από την έναρξη του προγράμματος μέχρι την ολοκλήρωσή του, εξαιρουμένης οιασδήποτε προγραμματισμένης από τον τελικό χρήστη καθυστέρησης· 8) «διαβαθμισμένη χωρητικότητα»: η μέγιστη μάζα σε χιλιόγραμμα (kg) που δηλώνει ο κατασκευαστής, ανά διαστήματα 0,5 kg ξηρού ιματισμού συγκεκριμένου τύπου, την οποία μπορεί να επεξεργαστεί οικιακό πλυντήριο ρούχων με το επιλεγμένο πρόγραμμα, εφόσον φορτωθεί σύμφωνα με τις οδηγίες του κατασκευαστή· 9) «μερικό φορτίο»: το μισό της διαβαθμισμένης χωρητικότητας οικιακού πλυντηρίου ρούχων για δεδομένο πρόγραμμα· 10) «παραμένουσα υγρασία»: ποσότητα υγρασίας που περιέχει το φορτίο στο τέλος του στυψίματος· 11) «κατάσταση εκτός λειτουργίας»: κατάσταση κατά την οποία η τροφοδοσία του οικιακού πλυντηρίου ρούχων με ηλεκτρικό ρεύμα διακόπτεται μέσω οργάνων ρύθμισης ή διακοπτών προσβάσιμων και προοριζόμενων να ενεργοποιούνται από τον τελικό χρήστη κατά την κανονική χρήση έτσι ώστε να επιτυγχάνεται η μικρότερη δυνατή κατανάλωση ισχύος επ’ αόριστον και ενώ το οικιακό πλυντήριο ρούχων παραμένει συνδεδεμένο με την πηγή του ηλεκτρικού ρεύματος και χρησιμοποιείται σύμφωνα με τις οδηγίες του κατασκευαστή· όταν δεν υπάρχει όργανο ρύθμισης ή διακόπτης προσβάσιμος από τον τελικό χρήστη, ως «κατάσταση εκτός λειτουργίας» νοείται η κατάσταση που επιτυγχάνεται όταν το οικιακό πλυντήριο ρούχων μεταπέσει αυτόματα σε σταθερή κατάσταση από πλευράς κατανάλωσης ισχύος· 12) «κατάσταση αναμονής»: η κατάσταση με τη χαμηλότερη κατανάλωση ισχύος που μπορεί να διαρκεί επ’ αόριστον μετά την ολοκλήρωση του προγράμματος και το άδειασμα του οικιακού πλυντηρίου ρούχων χωρίς περαιτέρω επέμβαση του τελικού χρήστη· 13) «ισοδύναμο πλυντήριο ρούχων»: μοντέλο οικιακού πλυντηρίου ρούχων που διατίθεται στην αγορά με διαβαθμισμένη χωρητικότητα, τεχνικά χαρακτηριστικά και επιδόσεις, κατανάλωση ενέργειας και νερού, καθώς και εκπομπές αερόφερτου ακουστικού θορύβου κατά την πλύση και το στύψιμο, ίδια με εκείνα άλλου μοντέλου οικιακού πλυντηρίου ρούχων που διατίθεται στην αγορά από τον ίδιο κατασκευαστή, αλλά με διαφορετικό εμπορικό κωδικό. Άρθρο 3 Απαιτήσεις οικολογικού σχεδιασμού Οι γενικές απαιτήσεις οικολογικού σχεδιασμού για οικιακά πλυντήρια ρούχων καθορίζονται στο σημείο 1 του παραρτήματος I. Οι ειδικές απαιτήσεις οικολογικού σχεδιασμού για οικιακά πλυντήρια ρούχων καθορίζονται στο σημείο 2 του παραρτήματος I. Άρθρο 4 Αξιολόγηση της συμμόρφωσης 1. Η διαδικασία αξιολόγησης της συμμόρφωσης που προβλέπεται στο άρθρο 8 της οδηγίας 2009/125/ΕΚ είναι το σύστημα εσωτερικού ελέγχου σχεδιασμού που ορίζεται στο παράρτημα IV της εν λόγω οδηγίας ή το σύστημα διαχείρισης για την αξιολόγηση της συμμόρφωσης που ορίζεται στο παράρτημα V της ίδιας οδηγίας. 2. Για την αξιολόγηση της συμμόρφωσης κατά το άρθρο 8 της οδηγίας 2009/125/ΕΚ, ο φάκελος τεχνικής τεκμηρίωσης περιλαμβάνει αντίγραφο των υπολογισμών που καθορίζονται στο παράρτημα II του παρόντος κανονισμού. Όταν οι πληροφορίες οι οποίες περιλαμβάνονται στην τεχνική τεκμηρίωση για συγκεκριμένο μοντέλο οικιακού πλυντηρίου ρούχων προέρχονται από υπολογισμό με βάση τον σχεδιασμό ή παρέκταση από άλλα ισοδύναμα οικιακά πλυντήρια ρούχων, η τεκμηρίωση περιλαμβάνει λεπτομέρειες των εν λόγω υπολογισμών ή παρεκτάσεων ή και των δύο, καθώς και των δοκιμών που πραγματοποίησαν οι κατασκευαστές για να επαληθεύσουν την ακρίβεια των εκτελεσθέντων υπολογισμών. Στις εν λόγω περιπτώσεις η τεχνική τεκμηρίωση περιλαμβάνει επίσης κατάλογο όλων των άλλων μοντέλων ισοδύναμων οικιακών πλυντηρίων ρούχων για τα οποία οι πληροφορίες που περιλαμβάνονται στην τεχνική τεκμηρίωση προέκυψαν με τον ίδιο τρόπο. Άρθρο 5 Διαδικασία επαλήθευσης για σκοπούς επιτήρησης της αγοράς Τα κράτη μέλη εφαρμόζουν τη διαδικασία επαλήθευσης που περιγράφεται στο παράρτημα III του παρόντος κανονισμού όταν διενεργούν τους ελέγχους επιτήρησης της αγοράς κατά το άρθρο 3 παράγραφος 2 της οδηγίας 2009/125/ΕΚ για τη συμμόρφωση με τις απαιτήσεις του παραρτήματος I του παρόντος κανονισμού. Άρθρο 6 Κριτήρια συγκριτικής αξιολόγησης Τα ενδεικτικά κριτήρια συγκριτικής αξιολόγησης για τα οικιακά πλυντήρια ρούχων με τις βέλτιστες επιδόσεις που διατίθενται στην αγορά κατά την έναρξη ισχύος του παρόντος κανονισμού παρατίθενται στο παράρτημα IV. Άρθρο 7 Αναθεώρηση Το αργότερο τέσσερα έτη από την έναρξη ισχύος του παρόντος κανονισμού, η Επιτροπή προβαίνει σε επανεξέτασή του υπό το πρίσμα της συντελεσθείσας τεχνολογικής προόδου και παρουσιάζει τα αποτελέσματα της εν λόγω επανεξέτασης στο φόρουμ διαβούλευσης για τον οικολογικό σχεδιασμό. Στο πλαίσιο της επανεξέτασης αξιολογούνται ιδιαίτερα οι ανοχές επαλήθευσης που καθορίζονται στο παράρτημα ΙΙΙ, η σκοπιμότητα καθορισμού απαιτήσεων όσον αφορά την απόδοση ξεβγάλματος και στυψίματος, καθώς και η δυνατότητα τροφοδότησης με θερμό νερό. Άρθρο 8 Έναρξη ισχύος και εφαρμογή 1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 2. Εφαρμόζεται από την 1η Δεκεμβρίου 2011. Ωστόσο, οι απαιτήσεις οικολογικού σχεδιασμού που παρατίθενται κατωτέρω εφαρμόζονται σύμφωνα με το ακόλουθο χρονοδιάγραμμα: α) οι γενικές απαιτήσεις οικολογικού σχεδιασμού που ορίζονται στο παράρτημα I σημείο 1 παράγραφος 1 εφαρμόζονται από την 1η Δεκεμβρίου 2012· β) οι γενικές απαιτήσεις οικολογικού σχεδιασμού που ορίζονται στο παράρτημα I σημείο 1 παράγραφος 2 εφαρμόζονται από την 1 Ιουνίου 2011· γ) οι γενικές απαιτήσεις οικολογικού σχεδιασμού που ορίζονται στο παράρτημα I σημείο 1 παράγραφος 3 εφαρμόζονται από την 1η Δεκεμβρίου 2013· δ) οι ειδικές απαιτήσεις οικολογικού σχεδιασμού που ορίζονται στο παράρτημα Ι σημείο 2 παράγραφος 2 εφαρμόζονται από την 1η Δεκεμβρίου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη. Βρυξέλλες, 10 Νοεμβρίου 2010.

Ενεργειακή πολιτική